KIRJALLINEN KYSYMYS E-0923/01 esittäjä(t): Erik Meijer (GUE/NGL) komissiolle. Viranomaisten käyttämien väärien laskentataulukkojen aiheuttama inflaation voimistuminen euron käyttöönoton yhteydessä.



Virallinen lehti nro 340 E , 04/12/2001 s. 0126 - 0127



KIRJALLINEN KYSYMYS E-0923/01 esittäjä(t): Erik Meijer (GUE/NGL) komissiolle (28. maaliskuuta 2001) Aihe: Viranomaisten käyttämien väärien laskentataulukkojen aiheuttama inflaation voimistuminen euron käyttöönoton yhteydessä 1. Onko komissio tietoinen siitä, että helmikuun 2000 ja maaliskuun 2001 välisenä aikana Alankomaiden hallituksella oli aikomus korottaa vuodesta 1981 muuttumattomina säilyneiden lainrikkojille langetettavien sakkojen suuruutta 10,19 prosentilla vuoden 2002 alusta lähtien, ja että suunnitellun korotuksen toteuttamista oli tarkoitus helpottaa käyttämällä vaihtokurssia, jonka mukaan kaksi guldenia - joiden yhteinen arvo on 0,90756 euroa - vastaa aina yhtä euroa? 2. Onko komissio tietoinen muista tapauksista, joissa jäsenvaltioiden, tai niissä toimivat, viranomaiset aikovat käyttää hyväkseen euron käyttöönottoa 1. tammikuuta 2002 korottaakseen maksujaan ja sakkojaan soveltamalla muuta muuntotaulukkoa kuin sitä, mikä vahvistettiin virallisesti vuoden 1998 lopussa nykyisten valuuttojen ja euron väliseksi vaihtokurssiksi? 3. Onko komissio kanssani yhtä mieltä siitä, että on olemassa vaara, että kauppiaat lakkaavat noudattamasta komission kysymykseen E-4066/00(1) antamassa vastauksessa mainittua euro-logo -sopimusta, jos viranomaisten toimista saa sen käsityksen, että he haluavat kasvattaa tulojaan euron käyttöönoton myötä? 4. Onko komissio valmis toimimaan sen puolesta, että viranomaiset toteuttavat mahdolliset tarpeellisiksi katsomansa hinnankorotukset vain sellaisena ajankohtana, jolloin uudet ja vanhat hinnat voidaan ilmoittaa samassa rahayksikössä, jotta kaikki käsittävät, että kyse on tietoisesta päätöksestä, joka ei liity millään tavalla uuden rahayksikön käyttöönottoon? 5. Mihin muihin toimiin komissio aikoo ryhtyä ehkäistäkseen sen, että viranomaiset tavalla tai toisella edistävät inflaation pelättyä voimistumista 1. tammikuuta 2002 alkaen, ottaen huomioon, että komissio on hiljattain vastauksessaan kysymykseen E-4066/00 painokkaasti torjunut kyseisen mahdollisuuden? (1) EYVL C 187 E, 3.7.2001, s. 125. Pedro Solbes Miran komission puolesta antama vastaus (14. kesäkuuta 2001) 1. Alankomaiden viranomaiset ovat alustavan pohdinnan jälkeen hylänneet aikomuksen sakkojen korottamisesta euron käyttöönoton yhteydessä. Sakkojen suuruus säilyy muuntamisen jälkeen samana tai muuttuu vain vähän. Muuntaminen toteutetaan kaikissa tapauksissa kansalaisten kannalta suotuisasti. 2. ja 3. Useimmat euroalueen jäsenvaltioiden julkiset viranomaiset ovat sitoutuneet näyttämään kansalaisille myönteistä esimerkkiä siirtämällä tariffinsa euromääräisiksi tasapuolisesti. Tätä koskevan pyynnön ovat esittäneet mm. eurooppalaiset eri alojen liitot 2. huhtikuuta 2001 allekirjoittamassaan sopimuksessa hyvistä käytänteistä. Siinä tapauksessa, että muuntamisessa ei voida säilyttää täsmällistä arvoa, muuntaminen tapahtuu aina kansalaisten kannalta suotuisasti. 4. Normaalisti vuoden alkuun ajoittuvat hinnankorotukset toteutetaan tavanomaisina ajankohtina. Euron käyttöönotto ei siten vaikuta vakiintuneisiin käytäntöihin ja määräaikoihin. 5. Komissio on ehdottanut 3. huhtikuuta 2001 antamassaan tiedonannossa(1) monia toimintatapoja, joista on keskusteltu ja joihin pyritään yhdessä euromaiden ja eurooppalaisten liittojen kanssa. Näitä ovat mm. kauppiaiden kannustaminen käyttämään hintojen kaksoismerkintää, hintatietojen keräämisen ja tarkastusten lisääminen vuoden 2001 lopulla ja vuoden 2002 alussa, vapaaehtoinen sitoutuminen yleiseen hintavakauteen (joka toteutuu mm. 2. huhtikuuta 2001 allekirjoitetun sopimuksen kautta), julkisen sektorin näyttämän esimerkin hyödyntäminen sekä erityisten hintatutkimusten suorittaminen hintojen kehityksen seuraamiseksi. (1) KOM(2001) 190 lopullinen.